b'\n_START_ARTICLE_\nWindows XP\n_START_SECTION_\nKehityshistoria\n_START_PARAGRAPH_\nEnsimm\xc3\xa4iset ja samalla tavallisimmat Windows XP -myyntipaketit, Home Edition ja Professional, julkaistiin 25. lokakuuta 2001. Niit\xc3\xa4 on seurannut muiden myyntipakettien julkaisut sek\xc3\xa4 p\xc3\xa4ivitys- ja huoltopaketit, joista Service Pack 1 julkaistiin vuonna 2002, Service Pack 2 vuonna 2004 ja Service Pack 3 vuonna 2008. Windows XP:ll\xc3\xa4 oli noin 400 miljoonaa k\xc3\xa4ytt\xc3\xa4j\xc3\xa4\xc3\xa4 vuonna 2006 tutkimusyhti\xc3\xb6 ICDn mukaan, mik\xc3\xa4 tekee siit\xc3\xa4 maailman senhetkisesti k\xc3\xa4ytetyimm\xc3\xa4n Windows-jakelun._NEWLINE_Se esitteli my\xc3\xb6s merkitt\xc3\xa4v\xc3\xa4sti uudistetun k\xc3\xa4ytt\xc3\xb6liittym\xc3\xa4n, joka sai osakseen sek\xc3\xa4 kehuja ett\xc3\xa4 my\xc3\xb6s kritiikki\xc3\xa4. Uudistettuja ohjelmiston hallintatekniikoita tuotiin k\xc3\xa4ytt\xc3\xa4jille siin\xc3\xa4 tarkoituksessa, ett\xc3\xa4 edelt\xc3\xa4vi\xc3\xa4 Windows-k\xc3\xa4ytt\xc3\xb6j\xc3\xa4rjestelmi\xc3\xa4 vaivannut "DLL-helvetti" -ongelma v\xc3\xa4ltett\xc3\xa4isiin._NEWLINE_XP:ss\xc3\xa4 ja Windows Server 2003:ssa ei ole mukana Windows 2000:n komponentteja kuten POSIX-tuki ja OS/2-tuki._NEWLINE_XP on ensimm\xc3\xa4inen Windows, jonka mukana tulee tuoteaktivointitoiminto. Sen tarkoituksena on taistella XP:n laitonta kopiointia vastaan varmistamalla asennuksen yhteydess\xc3\xa4 XP:n tuotetunnus. My\xc3\xb6s tiukemmin k\xc3\xa4ytt\xc3\xb6j\xc3\xa4rjestelm\xc3\xa4\xc3\xa4n ja sen k\xc3\xa4ytt\xc3\xb6liittym\xc3\xa4\xc3\xa4n sis\xc3\xa4llytetyt Internet Explorer ja Windows Media Player ovat saaneet osansa kritiikist\xc3\xa4. Windows XP:t\xc3\xa4 on erityisesti kritisoitu my\xc3\xb6s sen heikosta tietoturvasta ja heikkoudesta erilaisia haittaohjelmia, viruksia ja puskurin ylivuotovirheit\xc3\xa4 vastaan._NEWLINE_Windows XP:n seuraaja, Windows Vista, julkaistiin yritysk\xc3\xa4ytt\xc3\xa4jille 30. marraskuuta 2006 ja muille k\xc3\xa4ytt\xc3\xa4j\xc3\xa4ryhmille tammikuussa 2007.\n_START_SECTION_\nService Pack 1\n_START_PARAGRAPH_\nSP1 toi muutamia merkitt\xc3\xa4vi\xc3\xa4 uudistuksia, kuten USB 2.0 -tuen, Set Program Access and Defaults -ohjelman, LBA-48-p\xc3\xa4ivityksen, joka salli XP:n k\xc3\xa4ytt\xc3\xa4\xc3\xa4 isoja, yli 137 gigatavun suuruisia kiintolevyj\xc3\xa4, sek\xc3\xa4 natiivin Serial ATA -tuen.\n_START_SECTION_\nService Pack 2\n_START_PARAGRAPH_\nSP2 toi vanhojen p\xc3\xa4ivitysten lis\xc3\xa4ksi uudistuksena parannettua tietoturvaa Windowsiin. Se laajensi sis\xc3\xa4\xc3\xa4nrakennetun palomuurin ominaisuuksia sek\xc3\xa4 lis\xc3\xa4si tuen uusimpien suorittimien sis\xc3\xa4lt\xc3\xa4m\xc3\xa4lle NX-bitille, jolla pyrit\xc3\xa4\xc3\xa4n est\xc3\xa4m\xc3\xa4\xc3\xa4n mahdollisten puskuriylivuotojen aiheuttamat vahingot j\xc3\xa4rjestelm\xc3\xa4lle. Verkkoyhteyksiss\xc3\xa4 tarvittavaa TCP/IP-pinoa rajoitettiin p\xc3\xa4ivityksen yhteydess\xc3\xa4 sallimaan vain tietty m\xc3\xa4\xc3\xa4r\xc3\xa4 ulosp\xc3\xa4in suuntautuvia yhteyksi\xc3\xa4 sekunnissa. T\xc3\xa4ll\xc3\xa4 pyrit\xc3\xa4\xc3\xa4n est\xc3\xa4m\xc3\xa4\xc3\xa4n haittaohjelmien saastuttaman koneen aiheuttamaa h\xc3\xa4iri\xc3\xb6t\xc3\xa4 muulle verkolle.\n_START_SECTION_\nService Pack 3\n_START_PARAGRAPH_\nService Pack 3 julkaistiin 21. huhtikuuta 2008 ja julkiseen jakeluun se tuli 6. toukokuuta 2008 Windows Updaten ja Download Centerin kautta._NEWLINE_SP3 sis\xc3\xa4lt\xc3\xa4\xc3\xa4 t\xc3\xa4h\xc3\xa4nastisten p\xc3\xa4ivityksien lis\xc3\xa4ksi aikaisemmin julkaisemattomia j\xc3\xa4rjestelm\xc3\xa4\xc3\xa4 ja suorituskyky\xc3\xa4 parantavia ominaisuuksia._NEWLINE_Joidenkin testaajien mukaan SP3 nopeuttaisi konetta jopa 10%.'